khistorydata/jeongjo-sjw-relations huggingface dataset:
정조 14년
庚戌正月初十日午時上御重熙堂藥房入診入侍時都提調蔡濟恭提調鄭昌順副提調洪明浩記事官徐有聞記注官趙慶遠金鳳顯原任提學吳載純鄭民始原任直提學徐有防一直提學金憙檢校直閣徐鼎修尹行任待敎金祖淳醫官徐命緯李春敷李翊臣金光國卞觀海以次進伏訖濟恭等曰夜間聖體調攝若何上曰一樣矣濟恭曰汗候果得浹洽乎上曰昨夕煎進皮木麥茶後仍得就汗達夜流注朝始止得矣濟恭曰寢睡何如乎上曰煩悶無以穩睡且以祈穀大祭之不得親行終宵耿耿竟不得就寢矣濟恭曰昨日有童便入之之敎果進御乎上曰昨日再次進御朝又進御似若有效矣濟恭曰和解外感童便爲最臣等亦嘗屢次經驗矣上曰臥內稍間爲念卿等之行步不得種種引接矣濟恭等曰臣等居在藥院憂鬱之忱焦迫之私未嘗晷刻少弛苟得一次登筵診察聖候則區區憂慮始可稍弛假使終日行步猶恐其或未登筵況暫時出入有何所難乎濟恭等請令醫官診候上曰只使徐命緯李翊臣診脈好矣命緯等進前診候訖命緯曰脈候比昨差勝可驗外氣之已爲和解但膈候尙未通順臣意則姑停湯劑稍待數日進御養胃湯恐爲合宜矣上曰好矣膈氣挾感衝亘兼又痰滯以至忤寒而咳嗽最難堪耐大小便亦且不利童便連爲進服無妨乎命緯曰誠好矣便候之不得通利果如何乎上曰予於平時便度或有諭日之時今此見症固無所怪而小便自昨日以後尙無動靜誠可異矣命緯等曰便度遲緩誠好矣濟恭等曰童便依昨日入之乎上曰午間一次人定後一次分排以入可也濟恭等曰臣等當於夕後更請診候矣上曰不必更爲求對矣濟恭等曰凡外感症候隨時各異臣等職在保䕶安得不朝夕請診乎上曰卿等今旣登筵夕後則只令醫官入診好矣濟恭曰臣等伏見我殿下所御衾具欽仰攢頌之餘繼以惶恧不知所達矣我聖上昭儉之德固已國人之所知而亦不料至此之儉也殿下位居千乘富有億兆而崇儉如此臣等則乃反不然雖士庶率多以紬爲衾者臣亦未免從俗而太侈豈非悚惶乎上曰予於章服或取精潔者至於燕居不問麤劣非曰崇儉式遵我朝家法而然矣上曰黃海兵使上疏卿等見之乎濟恭等曰未及見之矣上曰疏中有二件事一卽洞仙嶺養木也一卽吏奴作隊給料事也卿意如何濟恭曰吏奴作隊自是成規豈可創出無前之料布乎不但經費之爲可悶事甚無義決難從施至於洞仙養木恐好矣然臣意則蒜山鎭素稱要路而亦爲關防重地反有加於洞仙曾有築城之議而城址尙存云臣意則蒜山養木緊於洞仙不但養木而已築城備虞在所不已矣命書榻敎曰進御加味正氣散停止命退諸臣以次退出
정조 14년
行都承旨金載瓚坐行左承旨洪明浩坐右承旨鄭東浚坐左副承旨趙衍德坐直右副承旨洪仁浩坐直同副承旨李晩秀坐注書徐有聞仕一員未差假注書洪樂游仕直事變假注書柳師模仕
정조 14년
藥房都提調蔡濟恭提調鄭昌順副提調洪明浩啓曰伏未審夜間聖體調攝若何寢睡水剌之節何如膈間往來之候何如昨夕未得診候湯劑亦且姑停區區下情尤不勝焦鬱之至臣等率諸御醫趁早入診詳察聖候有不容少緩臣等終宵憂慮敢此問安竝爲仰稟答曰知道王大妃殿惠慶宮中宮殿藥房口傳問安答曰知道大殿王大妃殿惠慶宮中宮殿藥房口傳問安答曰知道
정조 14년
趙衍德啓曰大司憲洪秀輔掌令李錫夏牌招啓辭未下執義尹行履傳旨未下掌令金履翼疏批未下持平宋煥箕在外持平沈奎魯未署經監察茶時之意敢啓傳曰知道
정조 14년
傳子李晩秀曰承旨入侍
정조 14년
傳于洪仁浩曰政官待開門牌招開政
정조 14년
庚戌正月十一日巳時上御重熙堂承旨入侍時左承旨鄭東浚記事官徐有聞記注官金鳳顯記事官金祖淳以次進伏訖上曰醫官徐命緯周命新入侍可也賤臣承命出與之偕入進伏上曰醫官進前診脈可也命緯等進前診候訖命緯等曰脈候外氣則已臻康復但汗候過多恐或有妨於調攝矣上曰再昨汗候太多昨夜則自初昏至罷漏時不得就宿矣命新曰二陳湯中半夏恐或溫燥矣上曰單方藥爾等商論以奏可也命緯等曰利氣茶恐好矣上曰材料云何命緯等曰乾杮大棗生干矣上曰進御利氣茶一貼煎入出榻敎命退承史以次退出
정조 14년
藥房都提調蔡濟恭提調鄭昌順副提調洪明浩啓曰伏未審夜間聖體調攝若何寢睡水剌之節何如膈間往來之候亦何如臣等昨日伏承夕間召見之命而未蒙許接只以入侍醫官所傳之言推之感候諸節猶未快解湯劑姑停亦已兩日入侍議定不容少緩臣等率諸御醫趁早入診詳察聖候爲宜不任終宵憂慮敢此問安竝爲仰稟答曰知道
정조 14년
王大妃殿惠慶宮中宮殿藥房口傳問安答曰知道
정조 14년
大殿王大妃殿惠慶宮中宮殿藥房口傳夕問安答曰比昨顯勝如朝筵入侍時本院夕問安勿爲之
정조 14년
以忠淸監司狀啓栗木敬差官李錫心藉重作弊之罪令攸司稟處事傳于趙衍德曰前此飭敎何等截嚴則乃敢如是犯科至發於道狀其討索貽弊之端不聞可知況道狀中論列雖似草草亦足爲證該官員李錫心無異偶官何足責然名以官員待査事畢捧供嚴處次出付禁府姑爲嚴囚泛鐵官及奉常寺下人等令該曹今日開坐箇箇各刑嚴訊道狀外許多剝割之事一一捧直招以草供捧入參議近以內閣起居在闕中卽爲進去開坐捧供來待萬一歇治萬一歇問是豈調攝中憂民邑有此申諭之本意乎此意嚴飭該曹雖下於此之事朝令事體至嚴且重一有犯科是國無法況屢飭之事京外官吏無難干科道伯守令極意斗護惟恐營邑之生事此已萬萬駭然必待關飭然後强始登聞道伯事誠莫曉也其委折之緣何更令政院題送書目使卽據實狀聞吏奴驛屬等亦係啓下罪囚則所當具格捧供尾請令該曹稟處而尋常句勘草率了當擧行之節節顚錯猶屬餘事政院之循例捧入難免不審之責當該承旨從重推考元狀啓還下送
정조 14년
以慶尙監司狀啓軍威縣民家燒燼事傳于趙衍德曰軍威近百戶被燒已甚矜測況臨歲失所之狀尤覺悶勘卽令道伯嚴飭斯速結構畢奠接後形止狀聞仍令廟堂參考他道近百戶被燒時別施之恤典依此爲之意卽爲行會
정조 14년
有政吏批判書洪良浩進參判閔鍾顯進參議曺允大進同副承旨李晩秀進以李勉兢爲禮曹參議兪漢寓爲吏曹正郞朱南述爲禁府都事宋欽書爲尙衣主簿兼春秋單許鞏東恩君單申大觀
정조 14년
兵批判書金尙集進參判李時秀病參議洪文泳病參知沈晉賢入直右承旨鄭東浚進以李壽咸爲曹司五衛將成東一爲忠翊將金敬膺爲景福將李宗海爲羅州營將朴泂爲咸鏡監營中軍柳熽爲羅州監牧官李泰萬爲長山別將同知金廷麗副護軍李永秀李得駿副司直申耆單付
정조 14년
以副應敎李太亨牌不進罷職傳旨傳于洪仁浩曰只推
정조 14년
李晩秀以弘文館言啓曰副應敎李太亨旣有只推之命副校理李尙度自鄕上來云竝卽牌招察任何如傳曰允
정조 14년
傳于鄭東浚曰坐直承旨入侍
정조 14년
李晩秀以內醫都提調提調意啓曰醫人周命新議藥同參加設差下事命下矣令該曹依例付軍職冠帶常仕何如傳曰允
정조 14년
禁府啓目忠壯衛將咸正禧原情云云傳旨內辭緣泛稱遲晩刑推得情何如判付啓何足責也汰去放送爲良如敎又啓目東部奉事金履毅西部奉事趙有善南部都事柳鼎模北部奉事任晦周中部奉事羅東善等原情云云傳旨內辭緣泛稱遲晩竝只刑推得情何如判府啓除刑推議處爲良如敎
정조 14년
洪仁浩以禁府言啓曰時囚罪人金履毅趙有善柳鼎模任晦周羅東善等以草記今日內議處照律事命下矣金履毅趙有善柳鼎模任晦周羅東善等身爲部官洞任輩憑藉斂民之弊矇不禁斷溺職之罪在所難免以此照律罪取考律文則大明律不應爲條有曰凡不應得爲而爲之者笞四十名例有曰犯私罪笞四十附過還職大典通編推斷條有曰犯枉法受贓外笞杖竝收贖云矣金履毅趙有善柳鼎模任晦周羅東善等各笞四十收贖附過還職放送何如傳曰允如有功議加減一等
정조 14년
庚戌正月十二日辰時上御重熙堂藥房入診入侍時藥房都提調蔡濟恭提調鄭昌順副提調洪明浩記事官徐有聞記注官趙慶遠金鳳顯原任提學鄭民始吳載純原任直提學徐有防一直提學金憙二直提學金載瓚檢校直閣徐鼎修鄭東浚尹行任直閣李晩秀待敎金祖淳醫官徐命緯李翊臣卞觀海李春敷金光國周命新以次進伏訖濟恭等曰夜間聖禮調攝若何上曰再昨夜添損後自昨午旋得減勢矣濟恭等曰昨朝聞醫官言有頭疼之候不勝焦悶夜又聞之比朝差勝云矣目下諸節更若何上曰夜來別無所損矣濟恭等曰寢睡何如上曰因膈氣痰喘不得穩宿矣濟恭曰昨日臣等不得登筵只聞醫官所傳之言下情憂鬱不可勝達矣上曰酬接爲難不得召見矣濟恭等請令醫官診候上曰昨日旣已診脈諸症比昨一樣不必入診只令徐命緯李翊臣周命新進前議藥好矣濟恭等曰諸節雖如昨日診候之前恐難議定湯劑矣上曰今日則只以茶飮之屬進御爲好診脈則從後爲之可也命緯等進前上曰諸症一如昨日而膈痰咳嗽最爲難堪茶飮中有何當劑乎爾等商論以奏可也命緯等曰臣等與諸醫官有私相議定者則蘇子茶也上曰材料云何命緯等曰蘇子一戔半白吉更三戔大棗三箇生栗七箇生干五戔矣上曰白吉更似不緊矣命緯等曰利膈導痰莫如白吉更蘇子主和解之功比蘇葉稍異棗栗則主淸熱矣上命書榻敎曰進御蘇子茶一貼煎入上曰利氣茶連爲進御何如命緯等曰好矣上曰利氣茶一貼煎入出榻敎濟恭等曰園幸隔日而聖候方在調攝中伏想聖懷必多泄菀亟命退定以便保嗇之方區區之望也上命書傳敎曰園所展拜退定於今晦來初日字則更待下敎擧行上敎濟恭等曰鮒魚蒸昨有製入之命矣卿等亦知味乎濟恭等曰知味矣上曰予未嘗嗜油膩之物雖令製入而不得進御矣上曰利氣茶一貼更爲煎入出榻敎濟恭曰蘇子茶午間煎入利氣茶夕間前入乎上曰唯仍命退諸臣以次退出
정조 14년
行都承旨金載瓚坐行左承旨洪明浩坐右承旨鄭東浚坐直左副承旨趙衍德坐右副承旨洪仁浩坐直同副承旨李晩秀坐注書徐有聞仕一員末差假注書洪樂游仕直事變假注書柳師模仕
정조 14년
藥房都提調蔡濟恭提調鄭昌順副提調洪明浩啓曰伏未審夜間聖體調攝若何寢睡水剌之節何如膈間往來之候亦何如臣等昨夕問安之批伏承比昨顯勝之敎歷日焦憂之餘曷勝忭幸而近日進御只是茶飮繼進湯劑尙未議定率諸御醫趁早入診詳察聖候尤不容少緩臣等不勝終宵憂慮敢此問安竝爲仰稟答曰知道欲爲穩攝卿等引接有煩酬應今日則不必入侍矣王大妃殿惠慶宮中宮殿藥房口傳問安答曰知道
정조 14년
李晩秀以都摠府言啓曰今日入直軍兵等中日習射事標信啓請矣日勢已晩不得爲之之意敢啓傳曰知道
정조 14년
以副應敎李太亨副校理李尙度牌不進罷職傳旨傳于洪仁浩曰只推
정조 14년
以咸鏡監司狀啓利城縣人物渰死事傳于趙衍德曰原恤典外如有身布蕩減妻孥各別顧恤事回諭
정조 14년
傳于金載瓚曰都承旨入侍
정조 14년
洪仁浩啓曰掌令金履翼處問啓事命下矣問于金履翼則以爲臣姿乏敢言職忝掌憲思效一日之責頃陳數行之疏臣意蓋以爲朝綱不可不尊師律不可不嚴符驗者君命之所寓也城門者國都之最重也如是而輕視符驗與城門決非人臣之所敢出也故將目下之駭惑略陳心中之憂歎矣適値靜攝之際致煩問啓之命臣不勝悚蹙繼以焦灼大抵大臣伊日事臣於頃疏蓋論之今不必疊床而至於大臣所謂臣疏句語得聞臺諫家之說聞來驚怖不知所云臣於向日陳章之後爲日已久而臣無出門之事人客來見者亦絶罕況出入大臣家之人本無來往臣家者其勢固也臣雖欲漏通萬無其路今者大臣之欲以漏通歸罪於臣是亦苟且之甚矣臣雖愚昧粗知邦禁之不可違越臺體之不可虧壞則臣自爲之臣自通之俾大臣得聞其要語緊句陽面陰心東跳西踉之爲哉此則實非臣所敢爲亦非臣所忍爲也仍念臣一片丹心只知愛戴君父不欺君父而不知巨室之可畏威勢之可怕矣今因一言至招意外之說臣於平日言議行止倘然見重於人則豈或致此耶臣撫躬慙恧滿心悚懍待罪而已無他可達云矣敢啓傳曰原疏則適因調攝只聞槪語欲待差復後賜批而未下批疏箚之無得先洩先朝飭禁之受敎至命用極律揭奉于院壁朝者右相忽地胥命以來傳之言根歸之金履翼家往來人而使其錄事來告政院云問啓之擧烏可已乎觀此對語節節自明有若初無是事者然大臣豈可爲虛說乎不問則已國體所在決不可仍以掩置使大臣益添不安之端該房承旨推考各副嚴飭期於自首又復漫漶何用臺廳問啓自有王府此事未究竟之前徒煩酬應該房知悉嚴飭
정조 14년
洪仁浩啓曰原疏則適因調攝只聞槪語欲待差復賜批而未下批疏箚之無得先洩先朝飭禁之受敎至命用極律揭奉于院壁朝者右相忽地胥命以來傳之言根歸之金履翼家往來人而使其錄事來告政院云問啓之擧烏可已乎觀此對語節節自明有若初無是事者然大臣豈可爲虛說乎不問則已國禮所在決不可仍以掩置使大臣益添不安之端該房承旨推考各別嚴飭期於自首又復漫漶何用臺廳問啓自有王府此事未究竟之前徒煩酬應該房知悉嚴飭事命下矣問于掌令金履翼處則以爲臣疏留院之後爲日已久無論上下必多覷知之人潛相轉通于大臣者故臣實以是爲慮或有一二來問者及書問者則臣皆以未徹歸重而已而至於疏中句語則無論緊與不緊未嘗以隻句半字言及於家內子姪臣初何心就事而論之後何心納媚而通之耶此則粗有省覺者所不欲爲者也臣豈忍終始畏罪以自陷於欺罔君父之科哉然則大臣所聞必有其人而臣之所不敢知者也臣於此外無他可達而以臣平日誠意之不能仰孚致勤再問之嚴有妨靜攝之際此臣死罪不知所達云矣敢啓傳曰大臣豈可以泛然傳聞至於言送乎來問書問之中親密於金履翼與大臣家者似其人畢竟自可發露如是之際徒有貽羞之端更爲問啓斯速指陳
정조 14년
洪仁浩啓曰掌令金履翼更爲問啓事命下矣問于金履翼處則以爲臣本愚直只知無隱之義不慣捏虛之習則今於累次問啓之下豈忍終始抵賴自犯罔赦之罪哉初無以片言隻字對人說話者則今乃怵於嚴命强以漏通自誣乎自誣則與欺君同其科臣實不忍爲此也大臣所謂漏通者必出於平生伎倆中誣人脅人底手段而不俟愆候之差復忽作胥命之駭擧者想亦必有所以然矣身爲大臣雖有邦禁如欲必探其未徹之疏意則亦豈無其路而今欲憑藉塗聽塗說之人言作此携手同歸於漏通之科者誠亦苟且之甚矣然而臣之陳疏之後或不無一二人聞得其大槪者而至於要語緊句實不自臣口而毫分提及則以此而謂之漏通又未知其意之所在也臣不顧形跡之嫌思效言事之責致煩酬應貽羞朝廷臣死萬死無他可達云矣敢啓傳曰傳言之人聞之者知之此後大臣登筵自可聞知掌令金履翼使之退去
정조 14년
洪仁浩以義禁府言啓曰金履毅趙有善柳鼎模任晦周羅東善等各笞四十收贖付過還職放送事照律草記批旨內如有功議各減一等事命下矣金履毅五代祖光爀靖社原從功臣柳鼎模十一代祖洙佐理功臣任晦周八代祖明弼靖國原從功臣羅東善曾祖弘佐保社原從功臣云竝功減一等各笞三十收贖付過還職而趙有善無功議云矣敢啓傳曰知道
정조 14년
庚戌正月十三日酉時上御重熙堂坐直承旨入侍時右承旨鄭東浚記事官徐有聞記注官金鳳顯記事官金祖淳以次進伏訖上曰進御人蔘養胃湯本方中去人蔘草果加吉更一戔只角縮砂各五分一貼煎入出榻敎命書傳敎曰掌令金履翼更爲問啓命退承史以次退出
정조 14년
行都承旨金載瓚坐行左承旨洪明浩坐右承旨鄭東浚坐直左副承旨趙衍德坐直右副承旨洪仁浩坐同副承旨李晩秀坐注書徐有聞仕一員未差假注書洪樂游仕直事變假注書柳師模仕
정조 14년
藥房都提調蔡濟恭提調鄭昌順副提調洪明浩啓曰伏未審夜間聖體調攝若何寢睡水剌之節何如膈間往來之候亦何如臣等昨日問安之批旣承欲爲穩攝之敎不敢更事瀆擾而雖以入侍醫官所傳之言推之痰滯之候嘔氣之作伏想外感餘症猶未快解區區下情曷勝焦煎今日率諸御醫趁早入診詳察聖候議定繼進當否爲宜臣等終宵憂慮敢此問安竝爲仰稟答曰知道王大妃殿惠慶宮中宮殿藥房口傳問安答曰知道
정조 14년
傳于趙衍德曰傳香承旨馳詣宗廟景慕宮奉審摘奸以來
정조 14년
趙衍德啓曰大司憲洪秀輔掌令李錫夏呈辭執義尹行履傳旨未下掌令金履翼疏批未下持平宋煥箕在外沈奎魯未署經監察茶時之意敢啓傳曰知道
정조 14년
傳于趙衍德曰坐直承旨入侍
정조 14년
庚戌正月十四日辰時上御重熙堂藥房入診入侍時藥房都提調蔡濟恭提調鄭昌順行都承旨金載瓚記事官徐有聞記注官趙慶遠金鳳顯原任提學鄭民始吳載純檢校直提學徐有防一直提學金憙檢校直閣徐鼎修鄭東浚李晩秀尹行任待敎金祖淳醫官徐命緯李春敷金光國李翊臣卞觀海周命新以次進伏訖濟恭等曰夜間聖體調攝若何上曰大體則一樣矣濟恭請令醫官診候上曰今日則不必診脈只令諸醫進前議藥可也命緯等進前上曰養胃湯之效不些矣今日則當用何藥耶命緯等曰今日又爲進御爲好前方中蒼朮減五分吉更加五分檳榔加一戔恐宜矣上曰檳榔似如何矣命緯曰檳榔果有疏導之功日再進御恐好矣上命書榻敎曰進御加味養胃湯前方中加檳榔一戔赤茯苓吉更各五分甘草減二分日再煎入上曰卿等今日出去可也濟恭曰臣等雖退去決不敢歸家宿於闕外反不如在本院矣又命書傳敎曰自今日至明日夜巡弛禁濟恭等更請診候上曰不必爲之矣昌順曰渠輩每以爲沓沓矣上曰周命新入診可矣命新入診訖命新曰諸節大勝而胃氣似有不足之慮須講補調之劑好矣上曰養胃湯進御後善爲經夜而只因膈間痰滯未免有咳嗽誠可悶矣命新曰養胃湯姑爲進御稍待聖候之夬復常度議定調補之齊宜矣命退諸臣以次退出
정조 14년
行都承旨金載瓚坐行左承旨洪明浩坐直右承旨鄭東浚坐左副承旨趙衍德坐直右副承旨洪仁浩坐同副承旨李晩秀坐注書徐有聞仕一員未差假注書洪樂游仕直事變假注書柳師模仕
정조 14년
藥房都提調蔡濟恭提調鄭昌順副提調洪明浩啓曰伏未審夜間聖體調攝若何寢睡水剌之節何如膈間往來之候亦何如昨日湯劑日再進御之後膈滯痰嗽等節益有差勝之效乎今日率諸御醫趁早入診詳察聖候繼進湯劑可以議定臣等不勝憂慮敢此問安竝爲仰稟答曰知道諸節今皆快勝自今日不必逐日請診卿等亦多勞瘁早卽退去昨進再貼不爲進御今日則依前方一貼煎入宜矣王大妃殿惠慶宮中宮殿藥房口傳問安答曰知道
정조 14년
藥房口傳啓曰臣等朝於請診之批伏奉快勝之敎焦憂之餘慶忭曷勝而湯劑雖依前方煎入繼進當在診候議定率諸御醫詳察聖候此時尤不容少緩至於早卽退去之敎臣等多日留院粗伸嘗藥之誠今當少愈更未得親承聖候遽爾退歸區區下情決難奉承伏乞暫許召接躬奉起居當進湯劑更爲議定千萬顒祝惶恐敢啓答曰養胃湯則限快復連用爲好醫官別無診脈之事卿等之早爲退去少無如何聞退去然後予亦可以安心退去云者非退待闕外之謂也仍卽還第宜矣王大妃殿惠慶宮中宮殿藥房口傳夕問安答曰知道
정조 14년
趙衍德啓曰大司憲洪秀輔掌令李錫夏牌招啓辭未下掌令金履翼疏批未下執義尹行履傳旨未下持平宋煥箕在外持平沈奎魯未署經監察茶時之意敢啓傳曰知道
정조 14년
李晩秀啓曰備邊司郞廳來書今日賓廳日次而大臣方在俟勘中不得來會云矣敢啓傳曰知道
정조 14년
李晩秀啓曰御營廳將官來言今日本營軍兵日次私習云矣敢啓傳曰知道
정조 14년
以京畿監司狀啓昨年效勞校卒試射二中以上人馳啓事傳于趙衍德曰以上三人直赴殿試未入格十六人中如有二分入格人以初試例許赴來頭殿試原榜目亦令添書上送事分付觀此初試榜目年過六七十者爲數人此類何必更觀殿試六十歲以上初試入格人一竝先爲賜第原榜目中以賜第懸註修正上送事一體分付
정조 14년
藥房都提調蔡濟恭提調鄭昌順副提調洪明浩啓曰伏未審夜間聖體調攝若何寢睡水剌之節何如膈間往來之候亦何如臣等昨日問候之批口啓之答伏承聖候之快勝益切下情之慶忭而更不得躬奉起居終未免遽爾退歸職在保護之地曷勝憂慮之忱而批敎之下不敢不奉承泯默而退只自悶憂今日率諸御醫趁早入診詳察夜來聖候議定繼進當否尤不容少緩臣不勝終宵憂鬱敢來問安竝此仰稟答曰知道今則益勝不必入診矣王大妃殿惠慶宮中宮殿藥房口傳問安答曰知道
정조 14년
趙衍德啓曰大司憲洪秀輔掌令李錫夏牌招啓辭未下執義尹行履傳旨未下掌令金履翼疏批未下持平宋煥箕在外沈奎魯未署經監察茶時之意敢啓傳曰知道
정조 14년
以平安監司狀啓平壤府回榜人金弼西上送事傳于趙衍德曰依昨年例爲之事回諭
정조 14년
傳于李晩秀曰坐直承旨入侍
정조 14년
李晩秀以壯勇營言啓曰今正月十六日本營中日試射時騎芻沒技人姓名別單書入之意敢啓傳曰知道
정조 14년
庚戌正月十六日申時上御重熙堂左承旨入侍時行左承旨洪明浩假注書洪樂游記注官金鳳顯記事官金祖淳以次進伏訖上曰都提調提調姑未出去耶明浩曰姑不出去矣上曰今日亦爲早還之意傳之可也命書榻敎曰進御加味養胃湯一貼煎入仍命退承史以次退出
정조 14년
庚戌正月十六日酉時上御重熙堂坐直承旨入侍時右承旨鄭東浚記事官徐有聞記注官金鳳顯記事官金祖淳以次進伏訖上曰進御加味養胃湯停止加味正淸二陳湯去麥芽減山査肉八分加貝母一戔山桅五分豆豉十粒一貼煎入出榻敎命退承史以次退出
정조 14년
行都承旨金載瓚坐行左承旨洪明浩坐直右承旨未差左副承旨洪仁浩坐右副承旨李晩秀坐同副承旨尹行任坐直注書徐有聞仕一員未差假注書洪樂游仕直事變假注書柳師模仕
정조 14년
藥房都提調蔡濟恭提調鄭昌順副提調洪明浩啓曰伏未審夜間聖體調攝若何寢睡水剌之節何如膈間往來之候亦何如臣等之不得親承聖候今已有日雖有醫官之入侍湯劑之議定職忝保護誠阻診候聖體之起居只憑傳聞下情之悶鬱轉益難抑今日率諸御醫趁早入診詳察聖候議定繼進當否爲宜臣等不任區區憂慮敢來問安竝此仰稟答曰知道今旣差復之後不必逐日問候自明日勿爲問候宜矣王大妃殿惠慶宮中宮殿藥房口傳問安答曰知道
정조 14년
洪明浩啓曰來十八日專經武臣殿講日次矣敢稟傳曰待下敎爲之
정조 14년
李晩秀啓曰卽見黃海水使尹範行去秋冬等褒貶啓本則邊將無一人居中居下殊無嚴明殿最之意推考警責何如傳曰允
정조 14년
李晩秀啓曰未下直守令當日辭朝事命下矣稷山縣監呂駿永諫院則旣已署經憲府則尙未署經云除在外未署經傳旨未下外大司憲洪秀輔掌令李錫夏卽爲牌招以爲署經之地何如傳曰允
정조 14년
以掌令李錫夏牌不進罷職傳旨傳于洪仁浩曰只推
정조 14년
李晩秀啓曰大司憲洪秀輔掌令李錫夏牌不進執義尹行履傳旨未下掌令一員未差持平宋煥箕在外沈奎魯未署經監察茶時之意敢啓傳曰知道
정조 14년
傳于洪仁浩曰推考房承旨入侍
정조 14년
傳于金載瓚曰左副承旨許遞前望單子入之
정조 14년
承旨前望單子入之尹行任落點
정조 14년
刑曹參議前望單子入之朴天衡落點
정조 14년
以忠淸監司狀啓敬差官所屬應問各人捧供事傳于尹行任曰觀此狀辭自初啓下節目判付已有先甲之令則本道之曰以不知者如非廟堂之掩置不卽行會必是該寺堂上之不卽枚擧申飭而然以此以彼罪在京司其委折卽令該房詳査以啓
정조 14년
尹行任啓曰觀此狀辭自初啓下節目判付已有先甲之令則本道之曰以不知者如非廟堂之掩置不卽行會必是該寺堂上之不卽枚擧申飭而然以此以彼罪在京司其委折卽令該房詳査以啓事命下矣問于備邊司及奉常寺則節目判付及去十二月十五日所下傳敎自備局只爲行會於黃腸敬差官下去慶尙全羅原春三道道臣處而栗木敬差官下去諸道則初不行會云奉常寺則初無聽傳敎之事故不得知委申飭於栗木敬差官下去諸道云矣敢啓傳曰當該有司堂上及承旨竝從重推考
정조 14년
以慶尙左水使狀啓機張縣松田失火守令論罪令廟堂稟處事傳于尹行任曰松禁之朝令何如申頒未久犯科接續他閫掌內所無之事本閫獨有之此蓋該帥常時不能檢飭之致如許閫帥將焉用哉然於狀辭初無引罪之意只將勿罷之新式齗齗爲說者可謂罪上添罪此狀啓還下送其委折使郞首實狀聞事令政院書自題送
정조 14년
以慶尙監司狀啓㛰葬過時人助給事傳于尹行任曰申飭何如而以本道幅員去年十三朔內婚葬助給豈如是零星乎往往有全闕處此狀啓還下送其時道臣緘辭推考全闕處守令中助給之不報與元不助給處須卽査實狀聞其中大邑以一二人塞責者尤極駭然其委折亦令道伯親執詳査應問各人等處以其査案卽爲狀聞事分付
정조 14년
傳于洪明浩曰右承旨入侍
정조 14년
以咸鏡監司狀啓還穀加分令廟堂稟處事傳于尹行任曰卽爲依狀請施行事回諭
정조 14년
以北評事狀啓慶興等邑看審後聞見馳啓事傳于尹行任曰歲後民情與歲前何如公賑已始私橐有剩春菜未出之前果有延活之望乎更從目下見聞論理狀聞事回諭
정조 14년
傳于李晩秀曰判尹入侍
정조 14년
以長興直長望筒傳于李晩秀曰限文蔭武虛司果盡爲區處間權作六品諸窠竝令仍作
정조 14년
有政吏批判書洪良浩參判閔鍾顯參議曺允大進右副承旨李晩秀進以李周顯爲司諫洪樂性爲內醫院都提調李福休爲監察趙鎭坤爲廣興主簿李趾光爲淸州牧事洪鳳周爲忠淸都事尹得履爲崇靈殿參奉朴昌壽李彭老爲昭顯墓守衛官李鐔爲順懷墓守衛官前縣監李世述前都事金玄奭已上年八十今加通政學生李時泰贈戶參例兼故通德郞李贈左承旨例兼故正郞李天普贈司僕正已上同知李晟三代追贈
정조 14년
兵批判書金尙集病參判李時秀入直進參議洪文泳參知沈晉賢病行左承旨洪明浩進護軍南志默方泰逵李東稷副司直趙衍德竝單付
정조 14년
傳于洪仁浩曰右承旨許遞
정조 14년
兵曹口傳政事副司直鄭東浚
정조 14년
傳于洪仁浩曰左副承旨右副承旨同副承旨持公事入侍
정조 14년
洪明浩以禮曹言啓曰傳曰是年庚戌卽孔夫子朱夫子生年也降聖生賢之舊甲重回宜有表異之擧當詣文廟謁先聖設科取士令該曹知悉以來月初擇吉事命下矣謁聖吉日令日官推擇則來二月初一日國忌正日初二初三日俱有拘忌初四日平吉初五日拘忌初六日初七日國忌齋戒及正日初八日初九日大吉云以何日定行乎敢稟傳曰以來月念前後更爲擇入可也
정조 14년
洪明浩以禮曹言啓曰皇壇壇上祭器等物每年孟春戶禮曹堂上奉審事定式矣今正月二十六日臣曹與戶曹堂上奉審後稟處何如傳曰允
정조 14년
洪明浩以禮曹言啓曰郊壇四孟朔遣禮郞看審有無頉自該曹草記事定式矣發遣郞廳先農壇先蠶壇雩祀壇祈雨壇漢江壇厲壇次第摘奸則各壇壇上及紅箭門俱爲無頉而風雲雷雨壇紅箭門柱根塗灰司寒壇紅箭門柱根塗灰竝間間剝落卽爲修補俾無前頭摘奸時執頉之弊事分付該監此後看護等節另加申飭之意敢啓傳曰知道前此申飭何如而向聞司寒壇門及各處多不修築云卽此諸壇可知令此草記可謂萬萬無據當該年例摘奸進去郞官爲先拿處今方分遣史官宣傳官奉審摘奸待復命該郞當別般嚴處以此知悉此後不卽修改該掌監役官亦當重勘各別嚴飭該監及戶曹可也
정조 14년
洪明浩以內醫院都提調提調意啓曰前御醫金孝儉復屬事命下矣前御醫金孝儉令該曹口傳付軍職冠帶常仕何如傳曰允
정조 14년
兵曹口傳政事副護軍金孝儉
정조 14년
尹行任以義禁府言啓曰永宗僉使曺命楫拿處事傳旨啓下矣曺命楫時在任所云依例發遣府書吏交代後拿來何如傳曰允
정조 14년
刑曹啓目粘向前慶尙監司李祖源旣已遲晩所當照律是白乎矣係是二品職臣曹不敢擅便上裁何如啓到任屬耳作弊亦異於他道此啓目勿施爲良如敎
정조 14년
黃海兵使尹塾疏曰伏以三陽回泰百福綏履殿宮益康麟螽佇慶帀域臣民孰不延頸而頌祝也哉如臣無狀獲戾明時待罪外閫元日呼崇旣未參舞蹈之班園寢動駕將又阻陪扈之列有臣如此生不如死況臣一病沈綿百務全廢淸矛逍遙倐跨兩朔玉門生入已斷餘望中夜遶壁心搖搖如懸旌有不能自定焉遠望雲天只自感泣而已第臣顧此呻囈之中焉敢陳汗謾謏說而至於嶺隘關防非徒營閫之重務朝家陰雨之備莫先於此故不敢不扶病胡寫以陳其萬一伏願我聖明俯垂察焉大抵自灣府抵京師一千餘里之間無一重險大塗如砥至于黃鳳之間始有洞仙嶺者表裏橫亘二十餘里山峻谷深一夫堂關之險莫過于此十餘年前臣作宰關西往來時見之則嶺之內外樹木蒙密左右杈枒中通一路僅容輿馬矣前冬到營時歷觀屢回嶺之東則無一盈尺之木一成童濯嶺西則雖有如干樗橡之屬而非復前曰壅蔚成林者山頂高處則稱以虫木斧斤日尋無一靑色名以關隘如是疎虞今始初見且於林木之間間間起耕豆箕粟根狼藉處處故臣招問關口老民則對以樹間起耕之處俱是設嶺前元田仍納由來文案未知設嶺的在何時而一谷十里似是片片民田旣買而種木則七日餘耕獨何見漏而至今以原帳付懸錄播耕乎臣惑滋甚而民旣曰我田則亦不可勒奪而種木矣且嶺木之亂斫漸至此境者實由於監官山直輩之無料而差定便成苦役貧寒監直日日在山糊口無策故轉成戕木之一大蠹反以嶺木爲聊生之資臣之愚見自今爲始別定監官山直作爲料窠分守嶺之內外使之多種新木看護舊種時或摘奸一任責效則十餘年之間林藪之薈蔚豈憂不如前乎哉但其田價之準給料窠之新設若無區劃之道而只陳空言則便同說其弊而忘其救者也有一區處之道故臣又敢陳愚見矣往在己巳初設洞關以守門將卒之無料布過百雉堞之無修葺伊時兵使請得黃州牧三千石詳定米至于壬寅逐年所息中除出二百石以爲補城之需所餘耗條還報黃州元貸之米至于昨冬始準貸來之數而元穀三千石爲六千一百十二石之數六千石則仍爲本營軍餉而一百十二石則以朝家發賣定式論之可爲三百三十六兩以此之數足當洞嶺田價及守嶺監直五六人一年糧資而此非臣所可擅便故敢此略陳恭俟處分焉且伏以黃州一境地幅非不廣矣人民雖云多矣而無論本營本牧還穀分給殆至六萬石有田土受結還者一戶幾至三十包之多一年作農盡歸於營邑之庫中此實黃民莫大之痼弊營穀則以其耗條支放將士補葺城郭兼爲營中之廩俸可無進退邑穀亦是京各營及本監營句管則亦不可闊狹又以上項六千石逐年耗上取耗則此後數十年之間未知爲幾萬石營穀之多聚非不利矣而其於黃民之倒懸何哉其耗條中二百石旣以朝家節目每年區劃於洞關守城之備永爲定式而其餘四百石則將自明年取耗會錄矣伏乞聖慈特軫黃民日後難救之弊自今年冬捧糴之後除出四百石耗略給本營吏奴作隊中無尺布無斗料之屬一以施朝家廣恤之澤一以作吏奴聊生之地千萬伏祝答曰省疏具悉諸條所陳俱係關防事務可謂不負特補之本意許令廟堂稟處卿其調理察任
정조 14년
掌令金履翼疏曰伏以三陽回泰百福川至社壇夙祈鑾輿將戒臣民慶祝曷有其極仍伏念臣目見義理漸晦亂逆層生不勝憂憤之忱略陳沬飮之章及承批旨不惟不賜允可至以不緊爲敎臣始焉惶懍繼以滋惑顧今緊務孰有大於懲討而天聽愈邈一味牢拒致令禍根自在輿憤莫洩駸駸至於日遠日忘之域每一思惟中腸如焚噫歲華已周五星讎賊尙戴一天當斷不斷當覈不覈群臣則以玩愒爲常習殿下則以箝制爲妙方國不國而人不人猶屬歇後語同堂近出無敦導之表著而恩禮遽加於隱卒秋曹諸囚肆誣逼之供招而盤問尙稽於經年如是而顧何望凶徒之不至縱恣人心之不至陷溺乎伏乞聖明穆然深思俯循擧國之情亟允三司之請焉臣不以言官自居而於目下一事有不容泯默者大抵朝綱之所係師律之所關官無尊卑無敢違越故君命可尊職守無闕而月前大臣之出城也因一微事捽曳惠化門護軍部將至於城外數里之遠幾殊而甦僅得放還部將雖卑卽是奉符驗領卒伍把守城門者也苟其有罪草記論勘可也分付汰治可也而何乃不顧符驗之重捽曳如奴隷以致部將則昏無省覺門卒則倂各駭竄使莫重城門空虛半日未知大臣於伊日有何憤懣慍怒之事而忽於守門部將作此無前之擧也大臣者具瞻之地而朝綱師律無難壞了何責乎庶僚哉擧措殊異聽聞駭惑而威勢所壓莫敢誰何致使朝家不得聞知臣竊爲之慨然憂歎也城門凡事何莫非本兵之所管而裒如充耳佯若不聞爲日已久必欲掩覆揆以事面不當仍置臣謂兵曹判書金尙集亟施譴罷之典斷不可已也答曰省疏具悉凡城門去就有國所重雖於奉命開閉之時宣傳官持標信禁軍持符驗兩物相準無一則不得聽命自是金石之典則大臣之拿出奉符驗之城將曳去郊亭數里之外竝與門卒而駭竄半日空虛云者揆以常情常理殆不髣髴囂俗嗜言風傳本多爽實寧或信然眞有是也法者公物亦豈以大官爲之撓屈乎以此以彼不可不速卽究竟令兵曹亞堂卽爲開坐査問事實於城將處草記兵判譴罷事査事未出場姑置之以爾言之身在言責有懷無隱豈不是開眼處而就事論事稱停的當何患無其說而疏中一二句語太近噴薄殊甚未妥矣
정조 14년
掌令金履翼啓曰臣姿臣戇愚言議骩骳本不合於淸朝耳目之任而纔叨見職義急懲討略陳短章誠未孚格讎賊無以剪除義理莫可恢明爲臣不忠有責未效揆以廉防旣難蹲仍況臣草草尾陳之語粗貢目下之憂而曆日已多恭俟處分矣今伏承批旨乃有一二句語太近噴薄之敎臣奉讀驚惶繼以慙恧大抵大臣伊日之擧實是前古所無之事其本專出於盛張氣燄無所忌憚之心而臣疏所言不過只擧顚末請罪騎堂而已則巽軟之失已多慙愧亦豈有一分噴薄之意哉至於大臣所謂臣疏句語緣臣漏通而聞知者尤爲臣難安之一端臣之不以疏中一句語說及他人之狀已暴於日前問啓而臣疏留院爲日已久以此大臣之威勢權術初豈無曲探旁採之擧而始也晏然赴闕自同無故之人末乃忽地胥命欲售歸罪之計自以爲先發制人者今不免欲巧反拙臣雖疲劣豈忍與之呶呶較挈哉若夫風傳之不至爽實又有一事可驗一言可破者臣於近日又聞大臣於臣疏到院之後送權頭委曲訊候於伊日所被曳之部將要其掩護周便仍又杖其帶隷之下手於部將者一人使之押去示其杖痕於部將云以此大臣之風力至有此擧者豈非不問可知處耶雖然部將何許人也大臣何等人也而如是冒恥如是乞憐則以己度他謂臣漏通者誠亦無足怪也而臣果漏通則冒恥等耳乞憐等耳臣非病風而喪性者豈忍爲此哉設欲爲此獨不畏三尺之至嚴亦不顧一身之自汚又不念淸朝之貽羞哉然而以臣無狀不能見孚於君父爲人所輕速此厚誣於大臣顧何敢一刻仍冒於臺次乎請命遞斥臣職答曰依啓
정조 14년
庚戌正月十七日辰時上御重熙堂藥房入診入侍時藥房都提調蔡濟恭提調鄭昌順副提調洪明浩記事官徐有聞記注官金鳳顯記事官金祖淳原任提學吳載純鄭民始原任直提學徐有防一直提學金憙二直提學金載瓚檢校直閣徐鼎修尹行任李晩秀醫官徐命緯卞觀海李翊臣金順行金光國周命新以次進伏訖濟恭等曰夜間聖體調攝若何上曰大體則一樣矣昨日周命新所出湯劑山桅終涉如何故不爲進御以予意煎進單忍冬一兩矣喘氣膈滯等證頓然除却自三更就宿開門後始起此是昨冬以後第一穩睡矣今日亦更進忍冬爲好耶命緯等曰忍冬亦涼劑而雖曰單方兩重比湯劑反有力焉今旣以此得力則恐不必連爲多進矣翊臣曰汗候何如乎上曰昨服忍冬故今日則有汗氣矣命新曰今則不必更進和解之劑矣上曰膈氣擬似感熱所結故以臆見服忍冬今日則不服他藥爲好耶命緯曰二陳湯進御恐好矣上曰不必連服雜藥姑俟加勝養胃湯入人蔘進服則元氣豈不卽復乎翊臣曰童便進御恐好矣上曰向日之添加卽童便害也童便能治熱痰而在冷痰則似反爲害今日則觀動靜自明日服養胃湯似好矣命緯曰養胃湯姑待快復常度而進御以單忍冬三戔煎入進御恐好矣翊臣曰加入陳皮一錢以爲利氣之地好矣上曰漢城判尹李文源園所進去時除辭朝出榻敎上曰王大妃殿進御人蔘正末一錢重五十貼封入出榻敎命書榻敎曰刑曹參議前望單子入之命退諸臣以次退出
정조 14년
庚戌正月十七日辰時上御重熙堂判尹入侍時右承旨鄭東浚記事官徐有聞記注官金鳳顯記事官金祖淳判尹李文源以次進伏訖上敎文源曰何日當下去耶文源曰明日或再明間當下去矣上曰植松將何以爲之乎文源曰役軍多數付之則四五日之內似可畢植矣上曰卄二卄三日間還歸好矣仍命退諸臣以次退出
정조 14년
庚戌正月十七日巳時上御重熙堂左副承旨右副承旨入侍時左副承旨洪仁浩右副承旨李晩秀假注書洪樂游記注官趙慶遠金鳳顯以次進伏訖命讀公事訖書判付上曰同副承旨入侍賤臣承命出傳同副承旨尹行任隨入進伏上敎行任曰分讀公事可也上曰啓下公事何可置于階下乎命行任書榻敎曰當該司謁汰去命仁浩書傳敎曰未下直守令皆令當日辭朝永宗僉使之代待査事出場令該曹口傳差出待下批一兩日內辭朝命晩秀書傳敎曰蔡判府事兼帶藥院之任今姑許副又命書傳敎曰政官牌招開政上曰因臺臣金履翼上疏兵曹査事草記承旨出去後卽爲申飭捧入可也命退承史以次退出
정조 14년
行都承旨金載瓚坐行左承旨洪明浩坐直右承旨李祖承坐左副承旨洪仁浩坐右副承旨李晩秀坐同副承旨尹行任坐直注書徐有聞仕一員未差假注書洪樂游仕直事變假注書柳師模仕
정조 14년
藥房都提調洪樂性提調鄭昌順副提調洪明浩啓曰伏未審夜間聖體調攝若何寢睡水剌之節何如膈間往來之候亦何如昨日診筵伏承感候諸節快臻康復區區下情曷勝忭幸而湯劑旣命姑停則議定當待更診今日率諸御醫趁早入診詳察聖候繼進湯劑更卽議定爲宜臣等不任終宵憂慮敢來問安竝此仰稟答曰今則快差議藥則差觀數日爲之宜矣今聞史官回奏之言都提調果難强力登筵云早卽還第王大妃殿惠慶宮中宮殿藥房口傳問安答曰知道
정조 14년
尹行任啓曰禁衛營將官來言今日本營軍兵日次私習云矣敢啓傳曰知道
정조 14년
尹行任啓曰御營廳將官來言今日本廳軍兵日次私習云矣敢啓傳曰知道
정조 14년
李晩秀啓曰大司憲洪秀輔掌令李錫夏牌招啓辭未下執義尹行履傳旨未下掌令一員未差持平宋煥箕在外持平沈奎魯未署經監察茶時之意敢啓傳曰知道
정조 14년
以平安監司狀啓飢口穀數間二巡馳啓事傳于李晩秀曰西北無異一依北關前例爲之事回諭
정조 14년
傳于金載瓚曰承旨前望單子入之待下批牌招察任
정조 14년
承旨前望單子入之李祖承落點
정조 14년
傳于金載瓚曰同副承旨入侍
정조 14년
李晩秀啓曰卽見淮陽府使姜鏔守令邊將薦擧單子則不書名字奏御文字何等莫重而全不致愼大違格例事未前有所當重勘而本院請推之外無他可施之罰何以爲之敢稟傳曰罷職其代擇差下送
정조 14년
傳于尹行任曰政官待開門牌招開政
정조 14년
洪明浩以宗簿寺提調意啓曰觀此江華留守申大升狀啓璿源閣營建已至年久材瓦朽傷全體傾仄當此解凍之時其所改建不容少緩令該廳卽速稟旨擧行矣依例發遣本寺郞廳卽爲改建何如
정조 14년
洪明浩以奉常寺都提調提調意啓曰東籍親耕田所種九穀先農祭後卽爲起墾付種之意敢啓傳曰知道
정조 14년
李晩秀以兵曹言啓曰因掌令金履翼上疏批旨內省疏具悉凡城門去就有國所重雖於奉命開閉之時宣傳官持標信禁軍持符驗兩物相準無一則不得聽命自是金石之典則大臣之拿出奉符驗之城將曳去郊亭數里之外竝與門卒而駭竄半日空虛云者揆以常情常理殆不彷彿囂俗嗜言風傳本多爽實寧或信然眞有是也法者公物亦豈以大官爲之撓屈乎以此以彼不可不速究竟令兵曹亞堂卽爲開坐査問事實於城將處草記事命下矣去月二十六日惠化門入直護軍部將及守門軍五名一竝捉來以批旨內辭意屢度反覆嚴加棍問則護軍李秉天部將宋允桂所告內以爲矣身等去月二十四日入直於惠化門矣二十六日朝有一下隷持舖陳方席向門外而出故矣身等問之則答曰右議政今方出城云云矣身等問於守門軍卒曰大臣往來守門城將果有迎送之例乎守門軍等以爲兵判禁軍別將外雖大臣往來原無迎送之例云矣身等以爲旣不迎送則勢須隱身大臣出來時暫爲隱避於房中矣大臣藍輿未及出門下隷二人高聲應答直入直所以爲大臣分付內護軍部將知名捉來云一隷直入於矣身李秉天處挽臂曳出至於直所門外矣身事甚急遽手捧符驗指符驗而言曰雖大臣奉符驗之人未交代前不可捉去吾亦有死而已不敢被捉而去云限死詰難猶不釋手被曳至城門之外則矣身與下隷爭詰之間部將先爲被捉而去又以大臣分付囚禁次還爲押來逢着於路中矣身亦與之同歸直所矣身宋允桂大臣下隷不意突入無數踢打脫裂衣笠曳䯻撞背直往至城外數里許大臣依幕近處復以大臣分付囚禁次還爲曳到直所矣身以爲守門部將雖有囚禁之分付未交代前不可離次云則下隷更爲出往仍不復來矣身等將欲以此事修報矣日暮後大臣使下隷來言曰報狀則切不可爲有若傳喝樣少頃大臣權頭又來傳大臣之言曰吾旣冒忝大臣禁軍何敢不聽吾言乎擧職與否不係報與不報更無敢爲修報之計云恐喝誘脅而去伊時守門軍卒四散竄匿城內果空虛矣身宋允桂重被撞踢胸脅牽痛伊日則達夜痛臥今已多日僅得少勝其後今月初九日矣身李秉天內入直矣大臣以獻官來坐香室時大臣權頭招矣身言曰其時下隷大臣已決棍汰去至於移刑曹汝心亦當快矣此事所聞方狼藉如有問於汝者須以大臣治罪下隷之意善爲答之大臣使我傳此意云云當日大臣又招內三廳書員問城門符驗貌樣故書員對以不知又問曰符驗如捕校所佩通符乎書員又對以不知云云十二日矣身出直歸家之際至筆洞橋伊日來傳大臣傳喝之下隷與來捉矣身等之校書館使令同來而逢見矣身曰方尋汝到此大臣棍治此隷使送示杖痕云故矣身答以已知之云矣又於同日昏時路中逢見金相九爲名武弁卽出入大臣家之人以爲此後如有査問之事必以下隷初不作拿樣納招若或語及大臣則必逢大事云云大段恐動而去矣身宋允桂處亦有大臣招來之分付故矣身家在江上來到闕外聞大臣受香出去還爲退歸未知招來之何事矣身等所目擊者何敢一毫爽實乎此外無他可達云矣敢啓傳曰符驗之制一如兵符以左一隻留大內右一隻授城將若有用時合符相準然後就命觀査啓右相事太無難矣符驗之制蕩然則兵符亦當乃爾不料具瞻之地作此蔑法之擧爲大臣寧欲無言送喝緩頰似出官村無事之意臺避中論列過矣第其伊日出城之行過肆聲氣於不干之城將者其跡最礙眼雖使大臣自爲之計宜欲歸身司敗願被當勘之科況國綱所在師律所關而後弊深慮之不可留意處乎右議政金鍾秀亟施不敍之典特畀之意果安在哉揆以事理其敢曰不聞知知而不言抑何意思若於此等處歇看則晝不守閽夜不放鑰當闔眼噤口乎兵曹判書金尙集施以遠竄之典一以尊國綱一以嚴師律可也
정조 14년
兵曹判書前望單子入之李𡊠落點
정조 14년
洪仁浩以義禁府言啓曰前兵曹判書金尙集遠竄事承傳啓下矣金尙集全羅道光陽縣遠竄而以傳敎內辭意具罪目依例發遣府事押送配所何如傳曰允以咸昌縣定配所發配可也
정조 14년
洪仁浩啓曰頃因咸安郡殺獄罪人金㗡乭審理啓本刑曹粘目判付內當該討捕使令本道指名狀聞拿問處之事命下而自刑曹行會本道矣卽見慶尙監司李祖源啓本則當該討捕使以晉州前營將李益懋指名以來矣李益懋今方待命卽爲拿囚之意敢啓傳曰知道
정조 14년
刑曹啓目奉常寺書員趙昌純泛鐵官金尙柔原情云云遲晩納招相考處置敎味招辭是白置有如所供如此上裁何如判付啓如渠幺麽蟣蝨之賤暋不畏法若此此似微事有關國綱況索賂列邑公收錢貨邑之弊卽民之弊如許瑣屑之事法不行民何以信朝令後日次時更加各別嚴刑前供外犯手諸般罪狀及如渠者類以何心不畏朝令委折竝以箇箇嚴訊期於取服爲有矣萬一依漫漶納供自卿等難免不職之罪以此着念擧行爲旀以此判付謄關該道伯處應問各人等嚴刑推問無或如前䌤縫一一詳細究覈狀聞事分付爲良如敎
정조 14년
行都承旨金載瓚坐行左承旨洪明浩坐直右承旨李祖承坐左副承旨未差右副承旨李晩秀坐同副承旨尹行任坐直注書徐有聞仕一員未差假注書洪樂游仕直事變假注書柳師模仕
정조 14년
藥房提調鄭昌順副提調洪明浩啓曰伏未審夜間聖體調攝若何寢睡水剌之節何如膈間往來之候亦何如昨日問候之批議藥則雖承差觀數日之敎而診候則有不容屢日停止且湯劑停進之間當待診候後更爲稟定今日率諸御醫趁早入診詳察聖候爲宜臣等不勝區區憂慮敢來問安竝此仰稟答曰知道卿等不必入侍問候亦依日前批旨只於議藥日爲之可也王大妃殿惠慶宮中宮殿藥房口傳問安答曰知道
정조 14년
金載瓚啓曰大司憲洪秀輔掌令李錫夏牌招啓辭未下執義尹行履傳旨未下掌令一員未差持平宋煥箕在外持平沈奎魯未署經監察茶時之意敢啓傳曰知道
정조 14년
李晩秀啓曰禁衛大將金持默御營大將李漢豐以東南關王廟獻官今方受香出去矣所受命召李漢豐兼帶右邊捕盜大將命召及大將牌傳令牌來請還納何以爲之敢稟傳曰仍佩往來往來間訓將兼察牌招聽傳敎禁將都提調摠察從事官發牌聽傳敎
정조 14년
以御營都提調望筒傳于金載瓚曰前都提擧李判府事仍任
정조 14년
有政吏批判書洪良浩參判閔鍾顯進參議未差同副承旨尹行任進以李勉兢爲吏曹參議李遇濟爲掌令李命植爲觀象監提調吳載純爲內資提調李𡊠爲軍器提調李復鉉爲長興主簿韓晩裕爲淮陽府使洪載淵爲忠勳都事具埉爲通津府使趙德亮爲延曙察訪洪龍燮爲掌苑別提領議政金熤左議政蔡濟恭領議政金熤左議政蔡濟恭爲承文都提調
정조 14년
兵批判壽李𡊠進參判李時秀參議洪文泳病參知沈晉賢入直行左承旨洪明浩進以訓鍊正望筒傳曰前正仍任啓曰永宗僉使今當差出而擬望之人乏少同道守令竝擬何如傳曰允以李永喆爲忠壯將李光燮爲永宗僉使訓鍊正白東遠仍任事承傳僉知三單李邦運成東一金敬膺副護軍單金履翼
정조 14년
李晩秀啓曰合辭方張之時憲府無詣臺之員事甚未安新除授掌令李遇濟卽爲牌招何如傳曰允
정조 14년
李晩秀啓曰掌令李遇濟不待牌招啓辭允下肅拜單子無時來呈事甚未安推考何如傳曰與柳畊所失無異遞差
정조 14년
記注官趙慶遠書啓臣敬奉聖諭馳往傳諭于西部盤石坊藥田契議政府領議政金熤所住處則以爲臣疾病轉劇鬼事將迫忽於此際伏承拜相新命繼以史官踵臨十行敦勉之諭嚴重諄摯臣驚惶震懍神精隕越只自恨微諒未孚於天聽縷喘尙在於地上致有此誤恩之復糜也臣之向箚告退臣實自矢於心質言於君父者也迷執九死而靡悔私義沒齒而難化今若彈冠束帶更廁周行則是負君父而忘讎賊也與爲人臣而二三其心者豈有別乎臣雖萬被誅戮必不爲此至於官職去就尤非可論伏地戰灼惟願遄伏刑章而已云矣敢啓答曰知道
정조 14년
記注官趙慶遠書啓臣敬奉聖諭馳往傳諭于南部廣通坊二間屛門契議政府左議政蔡濟恭所住處則以爲臣近忝藥院幸覩翼瘳之慶旋蒙恩解獲遂坏蟄之願蹈忭之餘感祝尤切不自意輔相重卜之命忽及於千不似萬不似之身驚惶震越實欲鑽地以入史官儼臨恩諭猥及策勉之旨逈出尋常臣稽首奉讀只覺涕血被面噫臣若進而有報效於國家裨補於世道則以臣生死向前之心豈不欲從他譏罵亟思對揚而前此中書非不久也得君非不專也憒憒素餐一無猶爲者聖明之所俯悉也擧朝之所嗤點也又況前冬之屢違恩召抵罪靡悔者以逆根未鋤之前實不欲抗顔周行而然也自念鹵莾之質猶是舊樣義理之晦無異前冬則只以感恩之忱忽作趨命之計者臣雖奊詬豈忍爲是聖諭之下承膺無路惟願遄被常憲以靖私義云矣敢啓答曰知道
정조 14년
傳于金載瓚曰重師律杜後弊之外至今庇覆曰以不知者其言甚不是且以師律言之城門有無前之擧措身爲本兵莫聞莫知則如許兵判雖以軍律從事何敢辭也昨日遠竄之命出於思之又思而更又思之不識處分之本意外面驟觀刑政終有顚倒之嫌金尙集處分傳敎中遠竄以先施不敍之典改書頒布事該房知悉
정조 14년
傳于尹行任曰同副承旨入侍
정조 14년
金載瓚啓曰刑房承旨禁推事命下矣左副承旨洪仁浩依定式遞差傳旨捧入之意敢啓傳曰知道
정조 14년
以承旨有闕政事取稟傳于金載瓚曰明日爲之
정조 14년
傳于尹行任曰坐直承旨入侍
정조 14년
洪明浩以禮曹言啓曰聖候欠和群下之焦遑閱旬冞切幸賴皇天祖宗之默祐旋臻平復此誠宗社莫大之慶臣民歡祝曷有其極告廟頒敎陳賀等節依例擧行何如傳曰大臣箚批已言難從之意此草記置之
정조 14년
大司憲洪秀輔副提學李秉鼎大司諫尹㬦應敎徐配修掌令李錫夏獻納魚錫齡正言金聖準修撰閔昌爀李晴副修撰吳泰賢啓曰請黜置罪人鄭致達妻亟令王府夬正典刑以洩神人之憤請物故罪人德相亟施孥籍之典請逆賊尙喆依律處斷以下二十五字刀割前右議政金鍾秀本以濫滑之性兼有麤悖之習乘氣恣行不似大官之體貌大言胡叫專昧筵席之嚴敬其不合於淸朝具瞻之位固爲一世之公議而雖以今番事言之不顧符驗之體重至有門將之捽曳致使莫重鎖鑰之地半日空虛揆以國體師律固已萬萬寒心又況伊日出城已是猥屑劻勷之事則有何可怒於門將而乃有如許駭擧其懷懟蓄憤之心蔑法犯分之罪實是難赦之負犯而自知其罪乃反緩頰乞憐於門將至使家人慫慂顯示恐動之意沮其直告之路其䌤縫掩蔽之態言之代羞尤極縱恣此不可不明正典憲騎堂之自竄配而減爲不敍已是失之太輕則爲首犯者豈可以一例薄勘而止乎請前右議政金鍾秀爲先施以削奪官爵門外黜送之典答曰不允以下五字刀割新啓金鍾秀事莫非自取誰尤誰咎莫嚴者公法與國體依啓俾知朝廷有綱紀大司憲洪秀輔大司諫尹㬦掌令李錫夏獻納魚錫齡正言金聖準啓曰請養遂獻遂竝令王府設鞫嚴問還寢會遂絶島定配之命仍令王府設鞫得情還李觀源定配之命更令王府設鞫得情請遲晩罪人啓能亟施孥籍之典請令王府一依古典趾賊等凶種之年未滿者待其稍長卽施邦刑俾絶凶逆易種養禍之患請亟令王府夏賊之親屬奴傔及連伊夫妻竝嚴加鞫問亟寢夏賊子女待年用法之命大逆不道罪人斗恭親屬應坐之類一依适雲例擧行英材斗恒更令王府設鞫嚴問期於得情快正典刑請物故罪人國榮亟施孥籍之典請梟示罪人明謙正刑罪人以謙亟施孥戮之典逆復庶子好石不待年滿亟施處絞之律請遲晩罪人宇鎭更令王府卽速拿來仍前設鞫期於得情快正典刑請減死定罪人廷楫亟令王府設鞫嚴問得情請荐棘罪人時偉亟令王府更加設鞫得情快正王法請物故罪人在簡亟施孥籍之典答曰不允掌令李錫夏啓曰請大靜縣爲奴罪人金壽賢依律處斷請興陽縣爲奴罪人河翼龍亟令王府設鞫得情夬正王法請還寢李魯春絶島安置之命亟令王府設鞫嚴問期於得情請罪人寧鎭亟令王府設鞫嚴問期於得情請逆臣承烈亟正邦刑請驥賢設鞫得情快正王法請翼魯亟令王府設鞫得情施以當律請驥顯弟龜顯亟令王府設鞫嚴問期於得情答府曰不允正言金聖準啓曰請大靜縣爲奴罪人金壽賢更令王府設鞫嚴問依律處斷請爲奴罪人河翼龍亟命王府設鞫得情決正王法請金甲島爲奴罪人克觀古今島爲奴罪人克泰更令王府嚴鞫得情快正王法請恒善支屬亟命散配時謙兄弟竝投絶島以嚴隄防請巨濟府絶島安置罪人朴宗集亟令王府拿鞫得情施以當律請逆賊尙魯亟施孥戮之典請逆臣承烈亟令王府快正典刑請驥賢設鞫嚴問期於得情夬正典刑請翼魯亟令王府嚴鞫得情以正典刑請逆賊驥顯弟龜顯設鞫嚴問期於得情請前大司諫尹尙東施以竄配之典措辭竝見上答院曰不允第十一件事斯速停啓
정조 14년
行判中樞府事鄭存謙徐命善領敦寧府事洪樂性行判中樞府事李福源蔡濟恭等伏以天佑聖人玉體康復慶忭之忱中外普均夫有國之慶莫大於上候平復平復之後稱慶陳賀常典也輿誠也今番違豫之節浹旬跨望症候非比微感湯劑屢更議定小大臣民鎭日焦遑實是御極後初有幸玆陟降垂騭天和遄復召接臣隣酬應機務退自前席者莫不欣欣然相告喜色考之常典參以輿誠遇無前之慶擧應行之禮安可已也伏惟我慈殿慈宮幾日惟憂之餘仰想欣幸愉悅當復如何以聖上承歡養志之孝豈不有以俯循群情亟行縟儀以答天休以順慈意也哉聖心常懋謙抑凡事必從節約故有司之臣亦不敢如例請賀而藥院雖無直宿之名旣有直宿之實矣臣等方有蹈舞之情可無蹈舞之儀乎三陽回泰百祿滋至以年則吉慶之運也以時則元正之節也咸造大庭山呼鰲抃飾慶導和自今伊始不亦盛歟臣等義當相率求對詳承諸節繼進微忱而靜攝之餘瀆擾是懼玆敢聯陳短箚仰于崇聽伏乞聖明亟降兪音令該曹涓吉擧行不勝幸甚取進止答曰省箚具悉卿等之懇不存無妄之戒致煩惟疾之慮予方自訟之不暇平復陳賀之請豈可以典禮所在而聽施乎卿等諒之仍傳曰此批答遣史官傳諭
정조 14년
庚戌正月十九日巳時上御重熙堂同副承旨入侍時同副承旨尹行任記事官徐有聞記注官金鳳顯記事官金祖淳以次進伏訖上曰進御加減養胃湯三貼煎人出榻敎命書傳敎曰判府事金熤蔡濟恭拜相又命書傳敎曰重卜于卿等國事幸甚近因將攝之餘方思寧息之道卿等須卽出而視事勉勉於對揚之策以副委寄之至意事遣史官傳諭于新拜時任大臣又命書傳敎曰苟有難貰之罪過則身居言責之地者豈可以大官有所顧藉今番前右相事不念若驚之戒恃而無懼其擧措之駭異奚特辜負而已玷知而已然則規正之論何待憲疏之立落而日前都憲疏可謂不先不後此非窺覘而何雖以今日合啓言之曰字打開雜用諧語適足爲當者禦給之端如是而朝廷何以尊乎使之改呈句語便卽無一言塗擦換書亦豈有如許事體乎一事三失大損臺風當該詣臺臺臣遞差近日不言之責自副提學以下厥罪惟均亦竝遞差又命書傳敎曰前參判金頤柱周甲在明云令該曹優給食物衣資及宴需仍令樂院給二等樂又命書傳敎曰十牌不膺之柳畊忽於日高三竿之後無牌出肅處義之乖當固無論如許規例曾所未聞正言柳畊遞差刑房承旨禁推行任曰適因言端有所仰達者奏御文書自有體裁而守令邊將薦擧單子內而各衙門外而營閫邑各自不同極爲未安自令作爲一定之規申明知委俾無參差不齊之弊恐合事宜至於湖南則嘉善邊將例有薦單而他道則不然此亦分付各道依湖南例爲之似好矣上曰依爲之出擧條命書傳敎曰大臣下批政事當日爲之命退承史以次退出
정조 14년
庚戌正月十九日初更上御重熙堂坐直承旨入侍時同副承旨尹行任假注書洪樂游記注官金鳳顯記事官金祖淳以次進伏訖命書傳敎曰領敦寧兼帶藥院之任今姑許副命退承史以次退出
정조 14년
行都承旨金載瓚坐左承旨未差右承旨李祖承坐直左副承旨李益運未肅拜右副承旨李晩秀坐直同副承旨尹行任坐注書徐有聞仕一員未差假注書鄭文始仕直事變假注書柳師模仕
정조 14년
尹行任啓曰備邊司郞廳來言今日賓廳日次而大臣俱未肅拜不得來會云矣敢啓傳曰知道
정조 14년
尹行任啓曰御營大將李漢豐明日以本營習陣出去矣兼帶右邊捕盜大將命召及大將牌傳令牌何以爲之敢稟傳曰仍佩往來
정조 14년
李祖承啓曰卽見守令薦擧單子工曹參判兪彦鉉則權知承文院副正字柳師模書以承文正字前慶尙左兵使南志默則以前縣監申爲薦官銜之誤書侍從之混擧俱違格例殊甚未安竝推考警責何如傳曰允
정조 14년
金載瓚以弘文館言啓曰副應敎李太亨副校理李尙度旣有只推之命竝卽牌招察任何如傳曰允
정조 14년
傳于尹行任曰都承旨入侍
정조 14년
傳于尹行任曰有司堂上入侍
정조 14년
金載瓚啓曰應敎徐配修副修撰吳泰賢纔已遞差出去副提學李秉鼎副應敎李太亨校理尹序東李殷模副校理李尙度李儒慶修撰閔昌爀李晴遞差副修撰李羲觀傳旨未下玉堂上下番俱空事甚未安未差之代政官牌招開政差出待下批仍卽牌招以爲推移入直之地何如傳曰副修撰李羲觀只推牌招入直
정조 14년
洪樂游改差代以鄭文始爲假注書
정조 14년
李祖承啓曰假注書鄭文始時無職名令該曹依例付軍職冠帶常仕何如傳曰允
정조 14년
李晩秀啓曰今日新除授兩司諸臺竝卽待下批脾招何如傳曰允
정조 14년
有政吏批判書洪良浩進參判閔鐘顯進參議李勉兢進右承旨李祖承進以李益運爲承旨金光默爲大司憲洪文泳爲大司諫申大尹朴猷煥爲掌令李秉喆爲獻納沈鏶鄭晩錫爲正言李百亨柳文養爲校理徐榮輔朴基正爲副校理尹光顔申獻朝爲修撰金熙采爲副修撰曺遠振爲禮曹參議蔡濟恭爲內醫院都提調
정조 14년
兵批判書李𡊠進參判李時秀參議柳焵病參知沈晉賢入直進右副承旨李晩秀進副司直單李秉鼎洪秀輔尹㬦尹序東李殷模李尙度李儒慶魚錫齡柳畊竝單付副護軍單李錫夏徐配修李太亨竝單付副司果閔昌爀李晴吳泰賢金聖準竝單付
정조 14년
吏批再政兵曹參議洪文泳仍任事承傳
정조 14년
以副校理徐榮輔牌不進罷職傳旨傳于李晩秀曰只推
정조 14년
以禁府都囚徒傳于李晩秀曰李益懋削職放送洪仁浩罷職放送
정조 14년
金載瓚以吏曹言啓曰成館館典籍愼性眞受由過限未上來依例改差何如傳曰允
정조 14년
李祖承以戶曹言啓曰忠章公李忔延諡時毋論京鄕官給宴需事命下矣本家今方在京延諡云宴需米七石太三石木綿七疋眞末五斗淸蜜一斗眞油一斗參考前例磨鍊題給之意敢啓傳曰知道
정조 14년
李祖承以漢城府言啓曰孝烈之表著者自各部搜訪報來合爲六人故呈單則移送禮曹孝烈各人居住姓名別單書入之意敢啓傳曰知道
정조 14년
大司憲金光默掌令申大尹朴猷煥持平沈奎魯獻納李秉喆校理李百亨柳文養副校理朴基正正言鄭晩錫沈鏶修撰尹光顔申獻朝副修撰金熙采李羲觀啓曰請黜置罪人鄭致達妻亟令王府夬正典刑以洩神人之憤請物放罪人德相亟施孥籍之典請逆賊尙喆依律處斷以下二十七字刀割措辭見上噫嘻痛矣金鍾秀之罪可勝誅哉其前後負犯已悉於臺閣之啓而不施譴何之典過加拂拭之恩歷揚顯要遽陞台鼎彼若有一分臣節則宜思革心圖報之計而奈其濫猾之習去而益甚愚弄之計老而愈肆手握權柄一世之鉗制已久眼無君父擧國之指目難掩聲氣之相應則名登臺啓而無難檢擬言議之見忤則人雖無累而必欲枳塞威福自作全無忌憚氣勢所壓莫敢誰何至若筵席之無嚴擧措之駭瞻特其薄物細故耳雖以近日事言之作爲謊說敢瞞天聽終焉輕視符驗不顧師律噫彼欺君至此蔑法至此此豈一朝一夕之故哉名以大官受囑於捕校乞憐於門將者非但貽羞朝廷而已究其心術全沒嚴畏之心論其負犯實爲罔赦之案不可以削黜薄勘而止請削黜罪人金鍾秀爲先施以中道付處之典答三司曰不允以下五字刀割金鍾秀事從前恩遇姑舍是每當自就危地輒費極救之力思之猶覺齒酸尙有一分嚴畏之心今番事奚爲而出哉百人雖寬恕此人決不可容貸且其全保之方莫先於國法伸而公議行嶺海之典烏可辭乎依啓傳曰無論此事他事須就事論事然後始可謂公言也公論也昨日臺啓語欠淪脊已有兩司處分之擧則今日加律之啓遣辭不可但以不稱停言苟如是也可謂死有餘罪是豈前後申飭之本意具書中句語纔已抹下詣臺臺臣亦施不敍之典俾知律必欲當其罪之本意
정조 14년
大司憲金光默掌令申大尹朴猷煥持平沈奎魯獻納李秉喆正言鄭晩錫沈鏶啓曰請養遂獻遂竝令王府設鞫嚴問還寢會遂絶島定配之命仍令王府設鞫得情還寢李觀源定配之命更令王府設鞫得情請遲晩物故罪人啓能亟施孥籍之典請令王府一依古典趾賊等凶種之年未滿者待其稍長卽施邦刑俾絶凶逆易種養禍之患請亟令王府夏賊之親屬奴傔及連伊夫妻竝嚴加鞫問亟寢夏賊子女待年用法之命大逆不道罪人斗恭親屬應坐之類一依适雲例擧行英材斗恒更令王府設鞫嚴問期於得情夬正典刑請物故罪人國榮亟施孥籍之典請梟示罪人明謙正刑罪人以謙亟施孥戮之典逆復庶子好石不待年滿亟施處絞之律請遲晩罪人宇鎭更令王府卽速拿來仍前設鞫期於得情夬正典刑請減死定配罪人廷楫亟令王府設鞫嚴問期於得情請荐棘罪人時偉亟令王府更加設鞫得情夬正王法請物故罪人在簡亟施孥籍之典答兩司曰不允措辭見上
정조 14년
掌令申大尹朴猷煥持平沈奎魯啓曰請大靜縣爲奴罪人金壽賢依律處斷請興陽縣爲奴罪人河翼龍亟令王府設鞫得情夬正王法請還寢李魯春絶島安置之命亟令王府設鞫嚴問期於得情請罪人寧鎭亟令王府設鞫嚴問期於得情請逆臣承烈亟正邦刑請驥顯設鞫得情夬正王法請翼魯亟令王府設鞫得情施以當律請驥顯弟龜顯亟令王府設鞫嚴問期於得情答府曰不允措辭見上
정조 14년
獻納李秉喆正言鄭晩錫沈鏶啓曰請大靜縣爲奴罪人壽賢更令王府設鞫嚴問依律處斷請爲奴罪人河翼龍亟命王府設鞫得情夬正王法請金甲島爲奴罪人克觀古今島爲奴罪人克泰更令王府嚴鞫得情夬正王法請恒善支屬亟命散配時謙兄弟竝投絶島以嚴隄防請巨濟府絶島安置罪人朴宗集亟令王府拿鞫得情施以當律請逆賊尙魯亟施孥戮之典請逆臣承烈亟令王府夬正典刑請驥顯設鞫嚴問期於得情夬正典刑請翼魯亟令王府嚴鞫得情以正典刑請逆賊驥顯弟龜顯設鞫嚴問期於得情請前大司諫尹尙東施以竄配之典答院曰不允第十一件事斯速停啓措辭見上
정조 14년
庚戌正月二十日午時上御重熙堂有司堂上入侍時右承旨李祖承記事官徐有聞記注官趙慶遠金鳳顯有司堂上沈頤之以次進伏訖上曰定例今幾了當耶頤之曰姑未及釐正矣上曰有何稟達事耶頤之曰陪從太苟簡以堂上軍銜人加數磨鍊何如乎上曰不必加數磨鍊矣必於數日內釐正可也仍命頤之先退命書傳敎曰昨見附啓所執太過方欲另致敦迫之語卽聞卿子所傳卿之愼節近果越添云旣知其難强則姑待差復後勉出實合體諒之方玆遣御醫持藥物看病仍遣史官傳諭卿須體予慇懃之意竢間卽爲造朝仍傳曰此傳諭史官往傳于領議政上曰兵曹參議洪文泳仍任出榻敎上曰左副承旨許遞前望單子入之出榻敎命退承史以次退出
정조 14년
行都承旨金載瓚坐左承旨未差右承旨李祖承坐左副承旨李益運坐右副承旨李晩秀坐直同副承旨尹行任坐直注書徐有聞仕一員未差假注書鄭文始仕直事變假注書柳師模仕
정조 14년
李晩秀啓曰大司憲掌令二員持平一員未差執義尹行履傳旨未下持平宋煥箕在外監察茶時之意敢啓傳曰知道
정조 14년
金載瓚啓曰來二十一日朝參日次矣敢稟傳曰停
정조 14년
李祖承啓曰來二十一日輪對日次矣敢稟傳曰後日次爲之
정조 14년
尹行任啓曰卽見原春監司尹師國狀本則原州牧民家失火在於今月十三日而十九日封啓前後飭敎何等申嚴地是營下晩始登聞事極稽忽不可無警從重推考何如傳曰允
정조 14년
李晩秀啓曰卽者校理柳文養副修撰李羲觀謂有情勢陳疏經出原疏纔已退却矣所當直捧禁推傳旨而此與無端徑出有異推考警責仍卽牌招入直何如傳曰允
정조 14년
庚戌正月二十一日午時上御重熙堂同副承旨入侍時同副承旨尹行任記事官徐有聞記注官金鳳顯記事官金祖淳以次進伏記上曰醫官周命新入侍賤臣承命出與之偕入進伏上曰昨夜膈氣衝亘達宵不能就寢矣自今日晩朝有頭痛眩氣等諸症食滯痰滯間何居乎命新曰感候多日則易致食滯膈候之欠和等以此也養胃湯係是當劑昨今果連爲進御乎上曰人蔘似如何矣命新曰水蔘則異於乾蔘非是補劑而少無溫燥之慮矣上曰頭痛何也命新曰有滯候故然矣上曰粥水剌亦或凝滯何也有滯症而服人蔘終涉如何矣命新曰只以神曲麥芽雀舌山査生干等劑依茶飮例進御好矣若以湯劑議定則昨日所製入養胃湯好矣命退諸臣以次退出
정조 14년
行都承旨金載瓚坐左承旨未差右承旨李祖承坐直左副承旨李益運坐直右副承旨李晩秀坐同副承旨尹行任坐注書徐有聞仕一員未差假注書鄭文始仕直事變假注書柳師模仕
정조 14년
藥房提調臣鄭昌順右承旨臣李祖承啓曰伏未審日間聖體調攝若何寢睡水剌之節何如膈間往來之候亦何如日前批旨有只於議定日問候之敎前製入湯劑已準於昨日矣今日當爲問候日次臣等率諸御醫趁早入診詳察聖候議定繼進當否爲宜臣等不任區區憂慮敢來問安竝此仰稟答曰待備員議藥可也王大妃殿惠慶宮中宮殿藥房口傳問安答曰知道
정조 14년
尹行任以都摠府言啓曰今日入直內三廳武兼禁軍及軍兵中日習射請出標信傳曰知道
정조 14년
金載瓚啓曰卽見北兵使李潤慶南兵使李文德守令邊將薦擧單子則旣書職姓名年月下又爲書職着銜奏御文字如是違格揆以事體萬萬未安李文德薦單則又稱歲首薦尤極駭然原單子竝還下送當該兩帥臣所當重勘而本院請推之外無他可施之罰何以爲之敢稟傳曰令兵曹爲先發緘取招
정조 14년
尹行任啓曰左議政蔡濟恭有稟達事率禮堂來詣請對矣傳曰入侍
정조 14년
以尹光碩囚單子傳于李晩秀曰分揀放送
정조 14년
尹行任以壯勇營言啓曰今正月二十二日本營中日試射時騎芻沒技人姓名別單書入之意敢啓傳曰知道
정조 14년
事變假注書柳師模書啓臣敬奉聖諭馳往傳諭于西部盤石坊藥田契議政府領議政金熤所住處則以爲臣自承昨日新命病裏驚怳神精都失草草附奏之語未能披露心膈敷盡迷執而猶自冀天日之明庶或降格不意王人又臨恩綸誕宣曲軫狗馬賤疾特命太醫臨視至以知其難强俟間造朝爲諭辭旨隆摯恩數曠絶感懼交至莫省攸措臣生則有共戴之痛死將爲不瞑之鬼只以斷置此身不齒生人要爲一分秉執之義以死自誓瀝血爲言而神天在上父母孔邇斷斷此心寧或自誣臣於此嶺海而不敢辭鈇鑕而不敢避此生此世更不可轉移一步至於區區疾病之情有不暇仰煩天聽惟願速賜嚴誅使臣全此所守無得罪於天經地義則雖死亦榮伏地震越不知所達云矣敢啓答曰知道原草玆令史官封還若聞愼節之少間則豈無勉致之方乎卿須體予此意加意愼攝事更爲傳諭